Document ID: 32002R0980

Komisijas Regula (EK) Nr. 980/2002
(2002. gada 4. jūnijs),
ar ko groza Regulu (EK) Nr. 2082/2000, ar kuru pieņem Eurocontrol standartus
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 19. jūlija Direktīvu 93/65/EEK par saderīgu tehnisko specifikāciju noteikšanu un piemērošanu iekārtu un sistēmu iepirkumam gaisa satiksmes pārvaldības vajadzībām [1], kurā jaunākie grozījumi izdarīti ar Komisijas Direktīvu 97/15/EK [2], un jo īpaši tās 3. pantu,
tā kā:
(1) Ar Direktīvu 97/15/EK, ar ko pieņem Eurocontrol standartus un groza Padomes Direktīvu 93/65/EEK par saderīgu tehnisko specifikāciju noteikšanu un piemērošanu iekārtu un sistēmu iepirkumam gaisa satiksmes pārvaldības vajadzībām, kas grozīta ar Regulu (EK) Nr. 2082/2000 [3], ir pieņemts Eurocontrol standarts datu apmaiņai tiešsaistē (OLDI), redakcija 1.0, un Eurocontrol standarts gaisa satiksmes pakalpojumu datu apmaiņas atveidei (ADEXP), redakcija 1.0.
(2) Ar Regulu (EK) Nr. 2082/2000 ir pieņemti abu šo Eurocontrol standartu divi jaunākie varianti, proti, OLDI redakcijā 2.2 un ADEXP redakcijā 2.0, kā arī jauns Eurocontrol standarts ar nosaukumu "Saskarnes kontroldokuments lidojuma datu apmaiņai"(FDE-ICD).
(3) Kopš tā laika Eiropas Aeronavigācijas drošības organizācija (Eurocontrol) apstiprinājusi OLDI redakcijas 2.2 un ADEXP redakcijas 2.0 grozījumus.
(4) Šie Eurocontrol standarti ietilpst Direktīvas 93/65/EEK darbības jomā un veicina dalībvalstu gaisa satiksmes pārvaldības sistēmu saskaņošanu, jo īpaši attiecībā uz lidojumu nodošanu starp gaisa satiksmes vadības centriem (OLDI) un gaisa satiksmes plūsmas pārvaldību (ADEXP).
(5) Šie grozījumi cita starpā paredz norādīt aparatūras funkcionālās spējas un ir nepieciešami, lai varētu vieglāk un drošāk ieviest dažādas programmas, kas veicina funkcionālo spēju kāpumu.
(6) Tādēļ būtu attiecīgi jāgroza Regula (EK) Nr. 2082/2000.
(7) Šajā regulā paredzētie pasākumi saskan ar komitejas atzinumu, kura izveidota, ievērojot Direktīvas 93/65/EEK 6. panta 1. punktu,
IR PIEŅĒMUSI ŠO REGULU.
1. pants
Regulas (EK) Nr. 2082/2000 I un II pielikumu groza saskaņā ar šīs regulas pielikumu.
2. pants
Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī.
Regula uzliek saistības kopumā un ir tieši piemērojama visās dalībvalstīs.
Briselē, 2002. gada 4. jūnijā

Labels: 1
7
8
13
12